Cro-Magnon (kroʊˈmænyən) is ’n naam wat gebruik word vir die vroegste moderne mense (vroeë Homo sapiens sapiens) van die Europese Laat-Steentydperk. Wetenskaplikes verkies deesdae die term Europese Vroeë Moderne Mense (EVMM) bo "Cro-Magnon", wat nie enige amptelike taksonomiese status het nie omdat dit nie na ’n subspesie of ’n argeologiese fase of kultuur verwys nie. Die vroegste bekende oorblyfsels van Cro-Magnon-agtige mense is volgens radiokoolstofdatering sowat 43 000 jaar oud. Die Cro-Magnon-mens is die voorouer van moderne Europeërs. Hulle was robuus gebou en sterk. Die lyf was gewoonlik swaar en stewig met sterk spiere. Die voorkop was redelik regaf en nie skuins soos die Neanderdallers s’n nie, en hulle het net effense wenkbroukaste gehad. Die gesig was kort en breed. Nes ander mense het hulle ’n prominente ken gehad. Die breinkapasiteit was sowat 1 600 cm3, groter as die gemiddelde vir die moderne mens. Navorsing het getoon die verskille tussen die Cro-Magnon-mens en die moderne mens is nie groot genoeg om dit ’n aparte naam te gee nie.